“Kontrola stanja sigurnosti Policijske postaje Sinj za slučaj terorističkog napada” - tako glasi naziv nevjerojatnog videa koji je na YouTubeu objavljen prije tjedan dana.

Naime, nepoznati muškarac koji je autor ovog uratka, čak dvije i pol minute šetao je potpuno praznim prostorijama Policijske postaje Sinj i nesmetano pregledavao inventar službenih prostorija.

Video je krenuo iz potpunog mraka, a potom je muškarac prošao pokraj “marice” i ušao u jednu od prostorija postaje.

- Da vidim šta bi moga' policajcima ukrast'. Moga bi ukrast’ kompjuter, moga bi ukrast ovo (pisač). Šta ovd'e ima za ukrast'? Kruv, mortadela, sir. Moga bi ukrast' slobodno. Ajde, ukrast’ ću im to - priča nepoznati počinitelj. I tako je uzeo sir, kruh i mortadelu. Onda se zapitao što bi još mogao ukrasti.

- Moga’ bi ukrast i protupožarni aparat - nastavlja nepoznati avanturist i snimatelj. Pa je došao i do aparata za sreću koji su, pretpostavljamo, zaplijenjeni.

- Nema nigdi nikoga. Ja šetam po postaji. Nigdi nikoga nema. Moga bi postavit' sto dinamita. Auti tu, niko ništa ne čuva, može se sve lipo probuštit (automobilske gume). Nigdi nikoga - nastavio je, a potom izašao vani, s mjesta odakle je krenuo video i otišao u drugi dio zgrade.

U jednom trenutku je prošao pokraj umivaonika i ogledala na kojem se dijelom vidjelo i lice nepoznatog muškarca. No, on je bezbrižno mogao nastaviti snimati jer još uvijek nije susreo niti jednog službenika.

- Može se i ovd'e stavit dinamit. Evo nema ni ovde nikoga. Šta ovde mogu ukrast - pričao je dok je prolazio pokraj prostorije u kojoj su se nalazila računala, a onda je stigao do police na kojoj je našao posudu za kuhanje kave.

- Triba mi kogumica. Da vidim - promotrio je malo bolje, pa odustao.

- Neću, ne sviđa mi se - kazao i sjetio se da u ruci drži vrećicu sa salamom, sirom i kruhom pa je rekao:

- Ma koji će mi ku… i ovaj sir i kruv. Ne triba mi ni to, ostavit’ ću in ovde - kazao je pa onda krenuo prema policama na kojima na se nalazili spisi. Nakon što ih je kratko pregledao, nastavio je dalje prema, kako kaže, pritvoru.

- E ovdi je pritvor. Ovde bi bilo idealno stavit mine. Ovde sam ja bio pritvoren. Otvoren pritvor! Boga ti živoga, vrata im otvorena od pritvora. Šta bi ovde moga dinamita stavit - kazao je te krenuo dalje šetati po postaji. No, ubrzo se čuo ženski glas koji ga je dozivao pa je brzo prekinuo snimanje videa.

- Evo gotovo - zaključio je na koncu.

Naime, kako piše u opisu objave, dok je čekao da se popuni prijava za prijetnju likvidacijom spaljivanjem na lomači koju je dobio putem Facebooka, obavio je “kontrolu stanja sigurnosti Policijske postaje Sinj”.

- Čini mi se da je stanje zabrinjavajuće, srećom sam provjeru obavio ja, a neki PTSP bolesnik s dijagnozom - između ostalog je napisao nepoznati muškarac te zaključio da se moglo dogoditi da policijska postaja odleti u zrak, ali je uvjeren će policija poboljšat' “vlastitu zaštitu, sigurnost i povjerenje”.

Ovaj nevjerojatan video je pogledalo dvije tisuće ljudi. Nažalost, neobičan snimak otkrio je velike manjkavosti u Policijskoj postaji u Sinju budući da je nepoznati muškarac nesmetano mogao pregledavati povjerljive spise, a uostalom, kako je i sam kazao, mogao je ostaviti i eksplozivnu napravu a da nitko to ne bi primijetio.

Komentar na ovaj video smo zatražili smo i od PU splitsko-dalmatinske.